חוק הביטוח הלאומי (תיקון מס' 225 והוראת שעה), התשפ"א-2021
הצעת חוק ממשלתית, הכנסת ה-24
פורסם: ספר החוקים, חוברת 2910, עמ' 354, 2021-07-04T00:00:00+03:00
נקבע כי מי שילדה בחודשים יולי עד דצמבר של שנת 2021 והיתה זכאית לדמי אבטלה בהיותה בהיריון לפני יום 30.6.21, אך לא זכאית לדמי לידה משום שכאשר הופסקה עבודתה היא לא הייתה בהריון, תהיה זכאית לדמי לידה שיחושבו לפי התקופה האחרונה שבה עבדה בפועל.
בתיקון נוסף, הוארכה הוראת השעה שבה נקבע לענין יולדות עצמאיות כי ההכנסה לצורך חישוב דמי הלידה תוכל להיקבע גם על בסיס רבע שנה בשנת 2019 והוחל ההסדר האמור גם לגבי מבוטחת שילדה עד לסוף שנת 2021. כמו כן, הוארכה והותאמה הוראת השעה בחוק עבודת נשים, לפיה חופשה ללא תשלום לא תיחשב במסגרת 60 הימים שבהם חל איסור לפטר עובדת או עובד לאחר שנעדרו בשל תקופת לידה והורות, ותקופת ההגנה מפני פיטורים תוארך בהתאם.
נקבע כי מי שהופסקה העסקתו בחודשים יולי עד ספטמבר של שנת 2021 זכאי לדמי אבטלה אף אם צבר 6 חודשי אכשרה בלבד מתוך 18 חודשים, ויהיה זכאי למחצית מימי האבטלה להם זכאי מובטל שהשלים 12 חדשי אכשרה, ומי שהופסקה העסקתו בחודשים אוקטובר עד דצמבר של שנת 2021 יהיה זכאי לדמי אבטלה אף אם צבר 10 חודשי אכשרה בלבד מתוך 18 חודשים, ויהיה זכאי ל83% מימי האבטלה להם זכאי מובטל בהסדר הקבוע.
עוד נקבע כי מבוטח שמלאו לו 45 שנים ושולמו לו דמי אבטלה בתקופה שמיום 1.3.20 ועד ליום 30.6.21 מכוח הזכאות הרגילה לדמי אבטלה או מכוח הזכאות המיוחדת בתקופת קורונה לימי אבטלה מקוצרים למי שצבר תקופת אכשרה חלקית, זכאי לתוספת ימי אבטלה בשיעור של מחצית מימי האבטלה שבעדם שולמו לו דמי אבטלה מכוח הזכאויות האמורות. כמו כן התקופה למימוש ימי אבטלה מכוח תיקון זה הוארכה וכן, לגבי מבוטחים בני 45 ומעלה, הוארכה התקופה למימוש ימי אבטלה מכוח הדין שטרם מומשו עד ליום 30.6.21.
ברוב המקרים, דמי האבטלה שישולמו לפי תיקון זה יהיו בשיעור של 85% מגובה דמי אבטלה שמשולמים לפי החוק.
עוד הוארכה הוראת השעה בעניין ביטול ההפחתה בשיעור של 30% מדמי האבטלה למובטל שנמצא בהכשרה מקצועית.
כמו כן, נקבע כהוראה קבועה כי אדם לא יהיה זכאי לדמי אבטלה בעד ימי חופשה שהוא זכאי להם, בין ששולמו לו ובין שלא שולמו לו. עוד נקבע כהוראה קבועה כי תשלום דמי אבטלה בתקופת חל"ת ביוזמת המעסיק יותנה בכך שמשך החל"ת יהיה לפחות 30 ימים רצופים.
בנוסף נקבע כי מי שהיה זכאי מכוח הוראת שעה למענק הסתגלות לבני 67 ומעלה בחודש יוני 2021, יהיה זכאי למענק גם בעד החודשים יולי עד ספטמבר 2021 בשיעורים מופחתים ביחס לסכום המענק המלא.